Document ID: /roh_data/filtered/fineweb-2-filterrobots_roh.jsonl.gz/48562

- furniziuns a chasa èn lubidas fin la saira a las 22:00
- take-aways pon laschar avert fin las 22:00
- ustarias da hotels èn be avertas per ils giasts da l'hotel
La raschun per quest lockdown da las ustarias a curta vista, saja il dumber dals cas actuals. Las infecziuns creschian u restian almain sin in nivel aut, uschia il facit dal cusseglier guvernativ, Marcus Caduff, en il scriver. La cifra da reproducziun en il Grischun è actualmain tar 1,02. Tenor l'Uffizi federal da sanadad stuess questa valur però esser sut 0,7. Il Grischun ha cunquai actualmain la quart auta cifra da reproducziun en Svizra. I saja uss temp d'agir, quai ha la media chantunala Marina Jamnicki ditg. E quai stoppian ins far là, nua ch'il ristg da s'infectar saja pli grond, sco quai ch'igl è il cas en ustarias.
Nus stuain sbassar las cifras per pussibilitar ina tscherta fatschenta da Nadal e d'enviern.
Las mesiras duain valair per almain duas emnas, pia fin mez december.
Cifras dals 3 da december
- Il Grischun annunzia la gievgia 100 novas infecziuns aifer in di. 48 persunas èn actualmain ospitalisadas pervi da Covid-19, set dad ellas èn sin staziuns intensivas. En isolaziun sa chattan 766 persunas e 1'065 persunas èn en quarantina.
- En l'entira Svizra ha il BAG registrà 4'455 novas infecziuns aifer las ultimas 24 uras. Vitiers communitgescha l'Uffizi federal da sanadad 80 ulterius mortoris e 194 novas entradas en ospitals.
La regenza grischuna infurmescha damaun a las 10:00 davart ils proxims pass. RTR emetta LIVE la conferenza da medias via rtr.ch e sin facebook.
Pauca chapientscha en la gastronomia
La branscha da gastronomia ha pauca chapientscha per ils plans da la regenza che vulan ch'ustrias siarran las portas per almain duas emnas.
Igl è puspè la gastronomia quella che vegn sut las rodas.
Franz Sepp Caluori, president da Gastro Grischun n'ha betg confermà che la gastronomia serria a partir da venderdi saira. El haja dentant bain chapientscha, ch'ins vul salvar la fatschenta da Nadal, ma sche quai saja la dretga strategia, metta el en dumonda. El è numnadamain persvadì, ch'ils concepts da protecziun funcziunan e che betg la gastronomia è la branscha problematica.